/* KOM/2011/0563 v konečnom znení */ OZNÁMENIE KOMISIE EURÓPSKEMU PARLAMENTU A RADE 1. SPRÁVA O STAVE VZDELÁVANIA A ODBORNEJ PRÍPRAVY V OBLASTI JADROVEJ ENERGIE V EURÓPSKEJ ÚNII





ÚVOD Vzdelávanie a odborná príprava sú ústredným prvkom pri zabezpečovaní dobrých životných podmienok v EÚ. Z tohto dôvodu je „Program pre nové zručnosti a nové pracovné miesta“ jednou zo siedmich hlavných iniciatív predložených Komisiou v rámci jej stratégie Európa 2020. Jeho cieľom je lepšie zosúladiť ponuku práce a dopyt po nej, a to aj prostredníctvom pracovnej mobility. Táto otázka má obzvlášť veľký význam v oblasti jadrovej energie v EÚ. Úloha, ktorú zohráva jadrová energia, je v súčasnosti predmetom intenzívnych diskusií na vnútroštátnej aj medzinárodnej úrovni a v konečnom dôsledku sú to členské štáty, ktoré musia prijať rozhodnutie – či už bude jeho dôsledkom realizácia pôvodného plánu, alebo dlhodobá prevádzka, zvýšenie výkonu, výstavba nových zariadení či vyradenie z prevádzky. Nedávne udalosti spojené s haváriou v jadrovej elektrárni Fukušima v Japonsku spôsobenou zemetrasením a cunami 11. marca 2011 naznačujú potrebu nepretržite zlepšovať rôzne stratégie informovania a odbornej prípravy v súvislosti s otázkami jadrovej energie, ako aj ich koordinácie v celosvetovom meradle. Bez ohľadu na zvolenú možnosť je kľúčovým predpokladom zodpovedného využívania jadrovej energie dostupnosť dostatočného počtu dobre odborne pripravených a skúsených zamestnancov. Platí to vo všetkých oblastiach: projektovanie, výstavba, prevádzka, vyraďovanie z prevádzky, palivový cyklus a nakladanie s odpadom, ako aj ochrana pred žiarením. V kapitole 1 Zmluvy o Euratome sa uvádza jednoznačný odkaz na povinnosť Komisie vykonávať vzdelávacie akcie[1]. V článku 33 Zmluvy o Euratome sa takisto vyžaduje od každého členského štátu, aby „podnikol potrebné opatrenia týkajúce sa vyučovania, výchovy a odborného vzdelávania.“ V skutočnosti sa dopyt v oblasti najímania kvalifikovaných zamestnancov zvyšuje vzhľadom na vysoký priemerný vek súčasných odborníkov, ktorý v nasledujúcich rokoch povedie k veľmi vysokej miere odchodu do dôchodku. Rada Európskej únie vo svojich záveroch 15406/08 z 13. novembra 2008 o potrebe spôsobilostí v jadrovej oblasti zdôrazňuje, že ak sa nepodniknú žiadne kroky, pre Európsku úniu existuje preukázané riziko straty znalostí v jadrovej oblasti, a dôrazne podčiarkuje, že zachovanie spôsobilostí v tejto oblasti si vyžaduje všeobecné úsilie, do ktorého sa zapoja verejné i súkromné subjekty, a najmä jadrový priemysel. Rada preto nabáda členské štáty a Komisiu na zavedenie „hodnotenia odborných spôsobilostí a kvalifikácií“ Európskej únie v oblasti jadrovej energie a vyzýva Európsku komisiu a členské štáty, aby zabezpečili pravidelné informovanie o akreditovaných programoch odbornej prípravy v Európe. Takisto vyzýva Komisiu, aby Rade pravidelne podávala správy o krokoch, ktoré sa vykonajú v nadväznosti na uvedené závery Rady. Potrebu zaistiť dostatočný počet kvalifikovaných zamestnancov v jadrovom odvetví uznali vo všeobecnosti rôzne zainteresované strany, a najmä jadrový priemysel, vnútroštátne regulačné orgány a organizácie technickej podpory (TSO). Táto otázka sa v čoraz väčšej miere rieši na viacerých vnútroštátnych a medzinárodných fórach. V roku 2007 Riadiaci výbor OECD/NEA pre jadrovú energiu vydal vyhlásenie o úlohe, ktorú majú orgány verejnej správy zohrávať pri najímaní kvalifikovaných pracovníkov v jadrovej oblasti[2], a požadoval, aby tieto orgány prijali opatrenia na monitorovanie situácie a zaistenie vnútroštátnej a medzinárodnej spolupráce s cieľom posilniť vzdelávanie a výskum v jadrovej oblasti a vzbudiť záujem študentov a mladých odborných pracovníkov o to, aby sa stali jadrovými odborníkmi potrebnými v budúcnosti. Vypracovanie udržateľných programov vzdelávania a odbornej prípravy považuje za kľúčové z hľadiska bezpečnosti aj Medzinárodná agentúra pre atómovú energiu (MAAE). Tento názor je podporený aj niekoľkými vyhláseniami generálnej konferencie z roku 1992, v ktorých sa od agentúry okrem iného požadovalo, aby zintenzívnila postgraduálne vzdelávacie kurzy a kurzy špecializovanej odbornej prípravy vo vhodných úradných jazykoch agentúry a aby zostavila osnovy a školiaci materiál pre osobitné cieľové skupiny. Cieľom tejto prvej správy o stave vzdelávania a odbornej prípravy je poskytnúť čo možno najpresnejšie komplexný obraz situácie, identifikovať súčasné výzvy a predložiť celý rad súčasných aj plánovaných iniciatív na úrovni EÚ, ako aj na vnútroštátnej či medzinárodnej úrovni, ktoré by dokázali riešiť identifikované výzvy najefektívnejším a najsystematickejším možným spôsobom. Správa tak reaguje na potreby stanovené v rámci stratégie Európa 2020, ako aj v záveroch Rady 15406/08. SÚčASNÁ SITUÁCIA V EÚ, POKIAľ IDE O ľUDSKÉ ZDROJE Jadrová bezpečnosť je základným predpokladom zodpovedného využívania jadrovej energie. Komisia preto v roku 2008 začala s realizáciou štúdie s názvom „Jadrová bezpečnosť v podmienkach ubúdajúcich skúseností s jadrovou energiou“, ktorá bola uverejnená v tom istom roku. Nevzťahovala sa na celkovú situáciu v odvetví jadrovej energie, ale analyzovala situáciu v EÚ z pohľadu kritickej skupiny, a to konkrétne dostupnosť zamestnancov v odbore jadrovej bezpečnosti najímaných prevádzkovateľmi jadrových elektrární a regulačnými orgánmi . Hoci sa v štúdii nepomenovala akútna hrozba nedostatku zamestnancov v žiadnom z členských štátov, určité obavy boli vyjadrené v súvislosti s obdobím do roku 2020. V správe sa poznamenalo, že z tohto dôvodu členské štáty, organizácie a EÚ rozbehli iniciatívy na zlepšenie situácie. Štúdia zahŕňala niekoľko odporúčaní týkajúcich sa okrem iného lepšej spolupráce medzi kľúčovými aktérmi a vysokými školami, ako aj medzi prevádzkovateľmi a regulačnými orgánmi s cieľom navzájom optimalizovať ich programy odbornej prípravy, lepšieho informovania o stave ľudských zdrojov v rámci Dohovoru o jadrovej bezpečnosti, posilnenej medzinárodnej a bilaterálnej výmeny informácií o skúsenostiach s prevádzkou, zriadenia akadémie pre postgraduálnych študentov v oblasti jadrovej energie, na ktorej by bolo možné vzdelávať diplomovaných inžinierov o zásadách jadrovej bezpečnosti platných v celej Európe, a napokon pravidelného hodnotenia stavu ľudských zdrojov v EÚ. Zatiaľ čo sa štúdia uskutočnila so zreteľom na jadrovú bezpečnosť, v odporúčaniach a následných diskusiách sa identifikovali dve základné potreby: - Potreba vykonávať pravidelnú a komplexnú analýzu ponuky a dopytu na úrovni EÚ. Na strane dopytu by sa mali určiť kvalitatívne a kvantitatívne potreby týkajúce sa nových zamestnancov, ako aj reálny či očakávaný nedostatok zamestnancov v rôznych skupinách dotknutých zainteresovaných strán. Na strane ponuky by sa mali analyzovať kapacity na vzdelávanie nových odborníkov, ako aj typ požadovanej kvalifikácie. - Potreba priebežného monitorovania identifikovaných výziev, ako aj spôsobu, akým ich riešia existujúce či plánované iniciatívy v záujme dosiahnutia včasných opatrení na vyplnenie medzier a zaistenia lepšej koordinácie iniciatív na maximalizáciu ich účinnosti. Hoci už bolo prijatých niekoľko opatrení uvedených v kapitole 3, zdá sa, že viacero výziev by sa ešte stále malo riešiť na úrovni EÚ a na medzinárodnej úrovni. - V mnohých členských štátoch je počet vysokoškolských študentov a absolventov s výrazným zameraním na jadrové vedy nedostatočný. Príčinou môže byť pociťovaný nedostatok vyhliadok v profesionálnej kariére na vnútroštátnej úrovni. - Je čoraz ťažšie vzbudiť záujem absolventov technického alebo iného smeru o zamestnanie v odvetví jadrovej energie. - V kontexte globalizácie jadrového priemyslu sa zvyšuje potreba zabezpečiť mobilitu a multikultúrne spôsobilosti. - Pretrvávajúcou úlohou je udržať a nepretržite zlepšovať odbornosť tých odborníkov, ktorí už v jadrovom odvetví pracujú. Zatiaľ čo riešením týchto úloh sa majú zaoberať hlavne členské štáty a ich priemyselné a výskumné organizácie, situáciu možno naďalej zlepšovať vďaka medzinárodnej spolupráci a iniciatívam na úrovni EÚ. EÚ poskytuje ideálnu platformu na vytváranie synergií, zber a šírenie znalostí a odbornosti, pomoc pri zabezpečovaní postgraduálnej a špecializovanej odbornej prípravy a na propagáciu a podporu mobility. Iniciatívy na úrovni EÚ sa odporúčajú najmä pri zaisťovaní pridanej hodnoty akcií na vnútroštátnej úrovni. Na úrovni EÚ už existuje pomerne veľa iniciatív, ktorých prehľad sa uvádza v nasledujúcich kapitolách. Osobitný dôraz sa kladie na výzvy, ktorými sa tieto iniciatívy zaoberajú. Podrobnejšie informácie sa uvádzajú v pracovnom dokumente útvarov Komisie. INICIATÍVY NA ÚROVNI EÚ A NA MEDZINÁRODNEJ ÚROVNI Posilnenie vysokoškolského štúdia v odbore jadrových vied Pri výbere študijného odboru zaujímajú študentov najmä sľubné kariérne možnosti. Túto otázku preto treba riešiť, hoci hlavne na vnútroštátnej úrovni. V záujme uľahčenia a posilnenia úsilia zainteresovaných strán v jednotlivých štátoch sa však určili iniciatívy na úrovni EÚ. V tejto súvislosti stojí za to vyzdvihnúť novú správu znalostí a vzdelávania a odbornej prípravy v rámci politiky EÚ s dôrazom na voľný pohyb znalostí. V súčasnosti je to najmä združenie Európska sieť vzdelávania v oblasti jadrovej energie (ENEN), vytvorené v roku 2003 ako nezisková medzinárodná organizácia (v súčasnosti pozostáva zo 60 vysokých škôl, študijných centier a priemyselných odvetví zo 17 členských štátov EÚ), ktoré sa usiluje zabezpečiť voľný pohyb znalostí v oblasti jadrovej energie, a to najmä prostredníctvom vysokoškolského vzdelávania a odbornej prípravy na úrovni EÚ. Je spolufinancované z registračných poplatkov svojich členov, ako aj prostredníctvom ich účasti na rámcových programoch Spoločenstva. ENEN sa usiluje dosiahnuť harmonizáciu učebných plánov európskeho magisterského štúdia na získanie titulu „European Master of Science“ v odboroch jadrovej energie, podporovať doktorandské štúdium, ako aj výmenu študentov a učiteľov v rámci tejto siete. Takisto sa snaží zvýšiť počet študentov poskytovaním motivačných podnetov, ustanoviť rámec pre vzájomné uznávanie a podporiť a posilniť vzťahy medzi vysokými školami, výskumnými organizáciami, regulačnými orgánmi, priemyslom a akýmikoľvek inými organizáciami zapojenými do procesu aplikovania jadrovej vedy a ionizujúceho žiarenia. ENEN uznala aj potrebu postgraduálnej a priebežnej špecializovanej odbornej prípravy (celoživotné vzdelávanie) a zodpovedajúcim spôsobom rozšírila svoju oblasť činností, ako sa uvádza ďalej v kapitole 3.4. Motivačné podnety pre vysokoškolských absolventov a absolventov pracujúcich v iných odvetviach, aby sa zamestnali v jadrovom odvetví Vytváranie motivačných podnetov pre vysokoškolských absolventov a absolventov pracujúcich v iných odvetviach, aby si zvolili kariéru v jadrovom odvetví, je úloha najmä pre súkromné organizácie a spoločnosti. Úsilie v tejto oblasti sa však môže posilniť spoluprácou na úrovni EÚ. Šesť vedúcich európskych jadrových spoločností (AREVA, Axpo, EnBW, E.ON Kernkraft, URENCO a Vattenfall) preto v januári 2010 zriadilo Európsku akadémiu pre vedúcich pracovníkov v oblasti jadrovej energie (ENELA - European Nuclear Energy Leadership Academy ) s cieľom vyškoliť vedúcich pracovníkov v jadrovom priemysle. Európska komisia podporila vytvorenie akadémie so sídlom v Mníchove, pričom táto myšlienka vznikla v rámci európskeho fóra pre jadrovú energiu (ENEF – European Nuclear Energy Forum )[3]. ENELA ponúka mladým absolventom, ale aj manažérom s niekoľkoročnou praxou a potenciálom obsadiť vrcholové pozície možnosť získať spôsobilosti a odbornosť, ktoré budú potrebovať na to, aby sa v budúcnosti stali vedúcimi pracovníkmi, a zabezpečiť ďalší rozvoj udržateľných riešení v oblasti jadrovej energie v Európe. ENELA tak ponúka veľmi atraktívne vyhliadky pre mladých ľudí, ktorí končia vysokoškolské štúdium alebo ktorí už pracujú v iných odvetviach. Európska komisia ponúka vecnú pomoc napríklad v podobe prednášajúcich a poradenstva, ale nie finančnú pomoc. Postgraduálna a špecializovaná odborná príprava, zlepšovanie odbornosti, mobilita Inštitúcie EÚ sa už dlhý čas angažujú, pokiaľ ide o zber a šírenie poznatkov a expertízy, pomoc pri zabezpečovaní postgraduálnej a špecializovanej odbornej prípravy a propagáciu a podporu mobility. Potrebu spolupráce na úrovni EÚ a výhody z nej plynúce však čoraz viac uznáva aj priemysel, organizácie technickej podpory a medzinárodné organizácie. Iniciatívy EÚ Jednou z nových výziev v súvislosti s vytváraním poznatkov a budovaním spôsobilostí v EÚ je integrovať do tohto procesu požiadavky na mobilitu bez hraníc a celoživotné vzdelávanie s cieľom vytvoriť napríklad „ európske preukazy spôsobilostí “ vždy, keď je to vhodné. Na tieto účely a podobne ako aj v iných priemyselných odvetviach v EÚ, akými sú napríklad aeronautika a automobily, je vhodné používať „ Európsky systém kreditov pre odborné vzdelávanie a prípravu (ECVET) “ (pozri odporúčanie Európskeho parlamentu a Rady z 18. júna 2009[4]), ktorého cieľom je podporovať vzájomnú dôveru, transparentnosť, ako aj uznávanie spôsobilostí a kvalifikácií v rámci odborného vzdelávania a prípravy vo všetkých 27 členských štátoch EÚ. Programy odbornej prípravy Euratomu sú zvyčajne zamerané na výskumných a priemyselných pracovníkov s vysokoškolským vzdelaním a prispôsobujú sa najnovšiemu vývoju v oblasti jadrového odvetvia a regulácie, t. j. internacionalizácii, deregulácii a privatizácii, trendu smerom k outsourcingu činností a novým prístupom k riadeniu vyspelých technológií a ľudských zdrojov. Združenie Európska sieť vzdelávania v oblasti jadrovej energie (ENEN) , ktoré získava finančnú podporu zo súčasného siedmeho rámcového programu Euratomu pre výskum a odbornú prípravu (roky 2007 – 2013), organizuje niekoľko „európskych schém odbornej prípravy v odbore jadrového štiepenia“ (EFTS) s cieľom uspokojiť potrebu špecifických spôsobilostí v niektorých vybraných oblastiach, pričom využíva nástroje ponúkané v rámci ECVET. Projekty a programy odbornej prípravy poskytujú napríklad základné poznatky v oblasti jadrovej energie, ako aj schémy špecializovanej odbornej prípravy zameranej na otázky projektovania a výstavby súčasných a budúcich jadrových elektrární. Vzťahujú sa aj na kultúru jadrovej bezpečnosti ako základnú podmienku zodpovedného využívania jadrovej energie. Ďalším cieľom je vypracovať v synergii s príslušnými orgánmi európske normy týkajúce sa ochrany pred žiarením a zriadiť „európsku schému odbornej prípravy v odbore ochrany pred žiarením“ (ERPTS) uznávanú v celej EÚ. Zodpovedné využívanie jadrovej energie neznamená len prevádzku jadrových elektrární, ale aj nakladanie so vzniknutým rádioaktívnym odpadom vrátane jeho zneškodnenia v geologických úložiskách. Na tieto účely sa špecializovaná EFTS zameriava na budovanie spôsobilostí, ktoré požadujú organizácie na nakladanie s rádioaktívnym odpadom. Spoločné výskumné centrum Komisie (JRC) má na účely výskumu a vzdelávania a odbornej prípravy niekoľko jadrových zariadení. Vzdelávanie a odborná príprava sú už mnoho rokov neoddeliteľnou súčasťou činnosti JRC vo forme zaškoľovacích programov a schém pre držiteľov grantov na doktorandskej a postgraduálnej úrovni. Odborná príprava študentov a odborníkov sa okrem toho realizuje prostredníctvom pravidelných kurzov odbornej prípravy, špecializovaných škôl a pracovných seminárov v oblasti jadrovej bezpečnosti a ochrany. JRC v rámci Európskeho združenia pre výskum a vývoj bezpečnostných záruk (ESARDA) organizuje akademicky uznávané kurzy o jadrových bezpečnostných zárukách a nešírení jadrových zbraní. Od roku 2009 funguje v synergii s ďalšími iniciatívami Komisie v oblasti globálnej bezpečnosti stredisko odbornej prípravy pre bezpečnostné záruky a jadrovú bezpečnosť. JRC sa v kontexte „európskej školy pre jadrovú bezpečnosť a ochranu“ usiluje vypracovať integrovanú koncepciu s cieľom ponúknuť špecializácie v oblastiach jadrovej technológie so zreteľom na bezpečnostné záruky a jadrovú bezpečnosť, jadrové materiály, jadrové údaje a vedecký výskum aktinidov na podporu európskych programov pre absolventov. Študenti tak majú jedinečnú príležitosť na to, aby si vyskúšali v praxi prácu v špecializovaných jadrových laboratóriách JRC a zúčastnili sa prelomového výskumu. V rámci programu Euratomu pre JRC týkajúceho sa jadrovej bezpečnosti a ochrany, ktorý realizuje Inštitút energetiky v Pettene, je osobitný projekt CAPTURE venovaný riadeniu znalostí o jadrovej energii v odbore bezpečnosti jadrových reaktorov. Projekt je založený na troch pilieroch: hodnotení trendov vývoja ľudských zdrojov v odvetví jadrovej energie (EHRO-N, pozri kapitolu 3.4.), podpore vzdelávania a odbornej prípravy v odbore jadrovej energie (prostredníctvom ENEN, pozri kapitolu 3.1.) a zachovaní poznatkov, ktorým sa prispieva k udržiavaniu, konsolidácii a výmene poznatkov EÚ v oblasti jadrovej technológie na podporu príslušných projektov GR RTD v rámci 7. RP Euratomu a základných činností MAAE v oblasti riadenia poznatkov. Spolupráca s tretími krajinami v rámci nástroja spolupráce EÚ v jadrovej bezpečnosti[5] (INSC) navyše zahŕňa aj činnosti zamerané na zvyšovanie technických poznatkov a spôsobilostí orgánov dozoru nad jadrovou bezpečnosťou v tretích krajinách. Táto otázka sa rieši v rámci INSC prostredníctvom spôsobov bilaterálnej spolupráce, ako aj osobitných projektov so všeobecným rozsahom pôsobnosti, napríklad v súvislosti s odbornou prípravou a tútorstvom pre odborníkov v rámci orgánov dozoru nad jadrovou bezpečnosťou a ich organizáciami technickej podpory na rozvoj alebo posilnenie ich regulačných a technických spôsobilostí (projekt MC.03/10). Vzdelávanie a odborná príprava sú takisto súčasťou technologickej platformy pre udržateľnú jadrovú energiu (SNE-TP) , ktorú tvoria všetky zainteresované strany zaoberajúce sa jadrovým štiepením a ochranou pred žiarením (viac ako 75 organizácií). Okrem iného sa usiluje byť aj hybnou silou v rámci programov vzdelávania a odbornej prípravy, ako aj riadenia poznatkov (skupina ETKM). V decembri 2010 spolu s FORATOM-om vypracovala správu s názvom „Vzdelávanie a odborná príprava v oblasti jadrovej energie: kľúčové prvky udržateľnej európskej stratégie“. Ďalšie iniciatívy na úrovni EÚ Štyri európske organizácie technickej podpory so sídlom vo Francúzsku, v Nemecku, Českej republike a Litve vytvorili v roku 2010 Európsky inštitút odbornej prípravy a tútorstva v jadrovej bezpečnosti (ENSTTI) . Je otvorený pre organizácie technickej podpory a orgány dozoru nad jadrovou bezpečnosťou, ktoré sa chcú podeliť so svojimi skúsenosťami a spôsobilosťami, a vzťahuje sa na širokú škálu spôsobilostí v jadrovej bezpečnosti. ENSTTI ponúka krátke kurzy praktickej odbornej prípravy a tútorstvo pre absolventov vysokých škôl a pre tých, ktorí majú určitú odbornú prax v jadrovom odvetví, pričom tieto kurzy prispôsobuje profilu každého jednotlivca. Pokiaľ ide o priemysel, Európske atómové fórum (FORATOM) zriadilo v novembri 2010 osobitnú skupinu pre odbornú prípravu a riadenie poznatkov (ETKM TF), ktorá jadrovému priemyslu slúži ako vstupná brána na výmenu nápadov a informácií s inštitúciami EÚ a rôznymi iniciatívami v rámci ETKM v celej EÚ. Bude propagovať akcie prijaté v rámci jadrového priemyslu a bude referenčným bodom pre otázky, ktoré má tento priemysel zodpovedať v súvislosti s ETKM. Medzinárodné iniciatívy Európska sieť vzdelávania v jadrovej oblasti (ENEN) je partnerom Svetovej jadrovej univerzity (WNU) , ktorá je globálnym verejno-súkromným partnerstvom odhodlaným posilňovať medzinárodné vzdelávanie a vedúcu úlohu, pokiaľ ide o mierové aplikácie jadrovej vedy a technológie. Ústrednými prvkami partnerstva WNU sú globálne organizácie jadrového priemyslu, medzivládne jadrové agentúry a popredné vzdelávacie inštitúcie v jadrovej oblasti v niektorých tretích krajinách. MAAE má mnoho projektov týkajúcich sa riadenia poznatkov o jadrovej energii. Ponúka výber informácií v publikáciách o jadrovej energii, spravuje viac ako 20 databáz týkajúcich sa rôznych jadrových otázok, ako aj internetový register jadrových zdrojov. Takisto sa aktívne zapája do organizácie častých stretnutí, konferencií a pracovných seminárov v súvislosti so vzdelávaním a riadením znalostí v odbore jadrovej energie. Jednou z významných činností MAAE je Medzinárodný jadrový informačný systém – INIS. OECD/NEA založil na konci roka 2009 ad hoc skupinu odborníkov pre vzdelávanie a riadenie znalostí, ktorá zahŕňa 23 odborníkov zastupujúcich 15 krajín, Európsku komisiu a MAAE. Jej hlavnou úlohou je poskytnúť prehľad o súčasnej situácii so zreteľom na vzdelávanie, zariadenia a odbornú prípravu v odbore jadrovej energie, a vypracovať plán na zaistenie spôsobilostí v tomto odbore. Výsledky sa plánujú zverejniť na konci roka 2011 v správe s názvom „Vzdelávanie a odborná príprava v odbore jadrovej energie: zaistenie spôsobilej pracovnej sily“. Podporu MAAE využíva aj Medzinárodná škola jadrového práva (ISNL) , ktorú v roku 2001 založili OECD/NEA a Univerzita v Montpellier. Jej cieľom je poskytovať vysokokvalitné, intenzívne kurzy medzinárodného jadrového práva, ktoré sú zamerané najmä na študentov jadrového práva na doktorandskej alebo magisterskej úrovni a mladých odborníkov v jadrovom odvetví. Účastníci prihlásení do programu ISNL majú možnosť uchádzať sa o univerzitný diplom (Diplôme d'université - D.U.) v odbore medzinárodného jadrového práva. Tento diplom sa uznáva v rámci Európskeho systému presunu a akumulácie kreditov (ECTS). Vnútroštátne iniciatívy Viaceré členské štáty EÚ zriadili niekoľko vnútroštátnych sietí vzdelávania, ktoré navzájom spolupracujú v rámci ENEN. Vďaka mnohým významným vnútroštátnym iniciatívam sa zvyšuje počet študentov a posilňujú sa kvalifikácie. Niekoľko členských štátov už realizuje programy v súvislosti s vnútroštátnymi sieťami vzdelávania v jadrovej oblasti alebo s ich realizáciou začína. Ide napríklad o tieto programy: BELGICKO | BNEN | http://www.sckcen.be/BNEN/ | ČESKÁ REPUBLIKA | CNEN | http://www.cenen.cz/kontakt.html | DÁNSKO | NKS | http://www.nks.org/en/welcome.htm | FÍNSKO | FINNEN | http://www.tkk.fi/en/ | FRANCÚZSKO | INSTN | http://www-instn.cea.fr/Page-Home.html | NEMECKO | Kompetenzverbund Kerntechnik | http://nuklear-server.ka.fzk.de/Kompetenzverbund/start.htm | TALIANSKO | CIRTEN | http://www.cirten.it/ | HOLANDSKO | KINT | http://www.kint.nl/ | RUMUNSKO | RONEN | http://www.ronen.ro/ | ŠVÉDSKO | NKS | http://www.nks.org/en/welcome.htm | SPOJENÉ KRÁĽOVSTVO | NTEC | http://www.ntec.ac.uk/ | Zatiaľ čo v minulosti boli iniciatívy zamerané hlavne na vysokoškolskú úroveň, nové skúsenosti vedú k rozširovaniu alebo zmene zamerania existujúcich prístupov, ako aj k novým iniciatívam, ktoré sa vzťahujú aj na postgraduálne programy. Priebežné monitorovanie situácie Zatiaľ čo v mnohých členských štátoch existujú zjavné všeobecné obavy, pokiaľ ide o dostupnosť dostatočne kvalifikovaných a skúsených pracovníkov v čase, keď budú potrební, a hoci sa s realizáciou mnohých činností už začalo alebo sa plánuje v blízkej budúcnosti, nie je možné získať komplexný obraz situácie v EÚ s cieľom zaručiť primerané rozhodovanie o potrebách, ktoré sa majú uspokojovať v oblasti vzdelávania a odbornej prípravy. ENEF uznalo túto výzvu a odporučilo prijať iniciatívu na úrovni EÚ. Preto bolo v roku 2009 založené Európske observatórium ľudských zdrojov v odvetví jadrovej energie (EHRO-N) , ktorého úlohou je pravidelne poskytovať overené údaje a analyzovať krátko-, stredno- a dlhodobé potreby a trendy v oblasti ponuky ľudských zdrojov a dopytu po nich v súvislosti s rôznymi zainteresovanými stranami v odvetví jadrovej energie. Dôkladná analýza silných stránok, medzier a nedostatkov v rámci európskej infraštruktúry vzdelávania a odbornej prípravy umožňuje vypracovať odporúčania týkajúce sa nápravných opatrení a optimalizácie na podporu vytvárania európskej schémy kvalifikácií a ich vzájomného uznávania v oblasti jadrovej energie, ako aj politických rozhodnutí na zaistenie primeraných kapacít EÚ. Príslušné výsledky a údaje sa budú pravidelne oznamovať vládnym, akademickým a súkromným organizáciám v členských štátoch zapojeným do procesu vzdelávania a odbornej prípravy v oblasti jadrovej energie a budú predmetom preskúmania vedúcej poradnej skupiny, ktorej členovia sú predstaviteľmi významných zainteresovaných strán v EÚ v oblasti jadrovej energie. ZÁVERY A ODPORÚčANIA Možno zhrnúť, že výzva súvisiaca so zabezpečením dostatočného počtu kvalifikovaných a skúsených zamestnancov na posilnenie zodpovedného využívania jadrovej energie bola medzičasom uznaná na vnútroštátnej a medzinárodnej úrovni, ako aj na úrovni EÚ. Už prijaté iniciatívy sa zdajú sľubné a veľmi sa cenia. Zatiaľ čo je zjavné, že výzvy na vysokoškolskej a postgraduálnej úrovni treba riešiť hlavne na vnútroštátnej úrovni, pridaná hodnota iniciatív EÚ sa čoraz viac uznáva na úrovni verejnej správy, regulácie a priemyslu. V záujme ďalšieho zlepšovania situácie by sa mali využiť všetky príležitosti a možnosti, ktoré sú k dispozícii na zvýšenie účinnosti prostredníctvom využívania synergií. V tomto kontexte by toto úsilie mala dopĺňať iniciatíva JRC týkajúca sa „Európskej školy pre jadrovú bezpečnosť a ochranu“, ktorá stimuluje vytváranie nových synergií a posilňuje existujúce programy pre absolventov v spolupráci s poprednými akademickými vysokými školami v Európe. Inštitúcie EÚ poskytujú širokú škálu ponúk a zabezpečujú kontinuitu vytvárania znalostí a budovania spôsobilostí na úrovni EÚ. Európska sieť vzdelávania v oblasti jadrovej energie (ENEN) a ostatné iniciatívy EÚ prispievajú k zvyšovaniu atraktívnosti vysokoškolského štúdia, harmonizácii učebných plánov „European Master of Science“ v odboroch jadrovej energie a k vytváraniu rámca pre vzájomné uznávanie. Ich cieľom je takisto podporiť a posilniť vzťahy medzi vysokými školami, výskumnými organizáciami, regulačnými orgánmi, priemyslom a akýmikoľvek inými organizáciami, pomocou ktorých sa dopĺňajú vnútroštátne aktivity. Stimulujú aj opatrenia na podporu celoživotného vzdelávania, pričom využívajú spätnú väzbu priemyslu v súvislosti s prevádzkou, a skúmajú nové vedecké disciplíny, ako napríklad riadenie rizík a bezpečnosti v oblasti jadrovej energie. V tomto kontexte a v nadväznosti na udalosti vo Fukušime sa ako súčasť rámcového programu Euratomu predložia v blízkej budúcnosti ďalšie iniciatívy súvisiace s odbornou prípravou s cieľom ešte viac posilniť kultúru jadrovej bezpečnosti v celej Európe s osobitným dôrazom na ľudský prvok v krízových situáciách a pomôcť širokej verejnosti pochopiť technológie jadrového štiepenia a otázky ochrany pred žiarením vo všeobecnosti. Iniciatívy prebiehajúce na rôznych úrovniach dostatočne reagujú na potreby uvedené v záveroch Rady z roku 2008 a dokonca prekračujú ich rámec a sú plne zlučiteľné s hlavnou iniciatívou Európskej komisie s názvom „Program pre nové zručnosti a nové pracovné miesta“. Odporúča sa preto pokračovať v tomto sľubnom úsilí v duchu úzkej spolupráce medzi všetkými zapojenými zainteresovanými stranami. Napriek všetkým týmto vítaným iniciatívam však stále nie je k dispozícii komplexné posúdenie toho, či iniciatívy prijaté či už na vnútroštátnej alebo medzinárodnej úrovni zodpovedajú v plnej miere potrebám v súvislosti s kvantitou či kvalitou. Navyše ešte neboli posúdené následky udalostí vo Fukušime na trendy v oblasti ponuky ľudských zdrojov v odvetví jadrovej energie a dopytu po nich. Na vyplnenie tejto medzery preto slúži EHRO-N, a to hlavne preto, lebo dokáže zabezpečiť priebežné monitorovanie a skúmanie budúcich výziev. EHRO-N bude ústredným zdrojom informácií pre všetky zainteresované strany v EÚ, ktoré majú záujem o optimalizáciu a zhrnutie prijatých iniciatív. Členské štáty sú preto vyzvané, aby Komisii pri vývoji tohto sľubného nástroja prejavili svoju plnú podporu. Komisia plánuje predložiť správu o následných opatreniach a ďalšie odporúčania potom, keď EHRO-N bude svoju činnosť vykonávať v plnom rozsahu, t. j. do konca roka 2011, a keď získa ucelenejší prehľad o potrebách a ich plnení na úrovni EÚ. EHRO-N má predložiť správu Komisii na konci roka 2012. Na základe tejto správy Komisia vydá svoju druhú správu o stave vzdelávania a odbornej prípravy a predloží ju Rade a Parlamentu. [1] Konsolidované znenie, 2010/C 84/01, Ú. v. EÚ 30.3.2010. [2] http://www.oecd-nea.org/press/2007/2007-05.html [3] http://ec.europa.eu/energy/nuclear/forum/forum_en.htm [4] http://eur-lex.europa.eu/LexUriServ/LexUriServ.do?uri=OJ:C:2009:155:0011:0018:sk:PDF [5] Ustanovený nariadením Rady (Euratom) č. 300/2007 z 19. februára 2007, ktorým sa ustanovuje nástroj spolupráce v oblasti jadrovej bezpečnosti.